22/06/2020 | Administración LocalMunicipal
Ames
Aprobación definitiva da primeira modificación do Regulamento Orgánico de Participación Cidadá do Concello de Ames.

Anuncio Aprobación definitiva da primeira modificación do Regulamento Orgánico de Participación Cidadá do Concello de Ames. Expediente: 2019/X999/000087 En sesión plenaria do 30 de xaneiro de 2020 é aprobada definitivamente a primeira modificación do Regulamento Orgánico de Participación Cidadá do Concello de Ames. Durante o prazo de exposición pública non se presentaron alegacións polo que a aprobación provisional quedou elevada a definitiva de forma automática. En cumprimento do previsto no artigo 70.2 da LRBRL faise público o texto definitivamente aprobado ós efectos da súa entrada en vigor que terá lugar unha vez publicado o texto definitivamente modificado e transcorra o prazo previsto no artigo 65.2 LRBRL. Faise público o texto íntegro do do Regulamento Orgánico de Participación Cidadá (coa primeira modificación) que figura como anexo. Contra o presente Acordo interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses a contar desde o día seguinte á publicación do presente anuncio, de conformidade co artigo 46 da Lei 29/1998, de 13 de xullo, da Xurisdición Contencioso-Administrativa. Anexo. REGULAMENTO ORGÁNICO DE PARTICIPACIÓN CIDADÁ DO CONCELLO DE AMES. PREÁMBULO O presente regulamento é a expresión mesma do compromiso do Concello de Ames coa participación democrática e cívica, co obxectivo de facela realidade, implicando á cidadanía de xeito activo e transparente nos asuntos públicos locais. A participación é, recordemos, constitutiva do feito mesmo de ser cidadán/á e, polo tanto, unha cuestión que toda institución debe impulsar e fomentar se quere mellorar e elevar a nosa democracia conforme aos principios que inspiran o Estatuto de Galicia, a Carta europea de salvagarda dos dereitos humanos ás cidades, e o ordenamento constitucional do Estado. Os concellos, ao seren o nivel de goberno máis próximo á cidadanía, son o espazo ideal onde impulsar medidas de participación da veciñanza, tanto a título individual como organizadas en asociacións e entidades, para a correcta solución dos seus problemas e inquedanzas, e para achegar a institución aos debates presentes na sociedade. Este compromiso orienta a vontade de consolidar un sistema de participación á altura das elevadas expectativas da sociedade galega en canto á democracia local, amparado polo dereito á participación nos asuntos públicos recollido no artigo 23 da Constitución Española. O Regulamento de participación cidadá do Concello de Ames completa o Regulamento orgánico municipal aprobado no ano 2016 (BOP nº78 de 26 de abril de 2016). O sistema de participación que emana deste regulamento abrangue todos os aspectos da xestión pública local, tanto no que se refire estritamente as actuacións promovidas directamente polo Concello como as realizadas por organismos autónomos e/ou empresas municipais que se poidan constituír, adoptando as medidas necesarias e específicas para a súa concreción nestes ámbitos. Con esta iniciativa mellórase a identificación das demandas, coordínanse esforzos, rendabilízanse recursos e compleméntanse accións, á vez que se dispón de diferentes perspectivas de avaliación tanto de procesos, como de resultados. Por isto e, en cumprimento do mandato do artigo 70 bis apartado 1 da Lei 7/1985 reguladora das bases de réxime local, o Concello de Ames pon a disposición da cidadanía todos os instrumentos normativos e materiais ao seu alcance. En definitiva, os diversos mecanismos participativos creados e impulsados pola lei, colocan o noso réxime local na liña avanzada de promoción da participación que está adquirindo corpo en todo o continente, impulsada polo Consello de Europa, e da que é unha importante manifestación a Recomendación do seu Comité de Ministros Rec (2001) 19, que serviu de fonte de inspiración para esta reforma. O presente regulamento ordénase en CATRO TÍTULOS, seguindo a seguinte estrutura: – TITULO I regula as disposicións xerais sobre a materia. – TÍTULO II regula os dereitos da cidadanía. – TITULO III regula os órganos de participación cidadá. – TITULO IV regula o tecido asociativo. TITULO I DISPOSICIÓNS XERAIS Artigo 1. Obxecto O obxecto deste documento é regular as formas, os medios e os procedementos de participación da cidadanía na xestión municipal, tanto individualmente como a través de asociacións veciñais. Artigo 2. Obxectivos específicos. O Concello de Ames a través do presente regulamento pretende acadar os seguintes obxectivos específicos: 1º O desenvolvemento efectivo da participación cidadá con arranxo ao previsto nos artigos 9.2 e 23.1 da Constitución e demais normativa aplicable, definindo e regulando as distintas formas e órganos necesarios para a súa execución.2º Impulsar a participación cidadá nos asuntos públicos, establecendo novas vías de participación que garantan o desenvolvemento da democracia participativa e a eficacia da acción pública.3º Facilitar a máis ampla información sobre a actividade municipal.4º Fomentar a vida asociativa do concello garantindo a convivencia solidaria e equilibrada na libre concorrencia de iniciativas cidadás sobre os asuntos públicos, promovendo puntos de encontro e debate coa cidadanía e facilitando o contacto con outras administracións públicas.5º Fomentar a máis ampla participación en todos os grandes proxectos que afecten ao Concello para acadar un desenvolvemento integral e sostible.6º Garantir o acceso dos cidadáns e cidadás aos recursos e estruturas municipais para que estes poidan implicarse na xestión municipal, sen prexuízo das facultades de decisión dos correspondentes órganos municipais. Artigo 3. Ámbito de actuación.1. O ámbito de actuación deste regulamento inclúe toda a veciñanza do municipio e as asociacións veciñais con presenza no territorio municipal.2. A efectos deste regulamento considerase veciño ou veciña calquera persoa inscrita no padrón municipal de habitantes.3. A efectos deste regulamento considerase asociacións veciñais as inscritas no rexistro municipal de asociacións de acordo co procedemento establecido no Título IV do presente regulamento. TÍTULO II DEREITOS DA CIDADANÍA CAPÍTULO I. DISPOSICIÓNS XERAIS. Artigo 4. Dereito á participación.1. Toda a veciñanza de Ames ten o dereito a participar na xestión dos asuntos públicos locais, directamente ou mediante asociacións veciñais, utilizando os órganos e canles de participación establecidos nas leis e neste regulamento.2. Desde o punto de vista da organización municipal e estrutura administrativa, a participación cidadá dependerá da Alcaldía ou concellería en quen delegue. Non obstante, dende as diferentes concellerías poderán iniciarse procesos e experiencias participativas nas distintas áreas, procesos que poderán ser transversais traballando no desenvolvemento de iniciativas compartidas entre os distintos departamentos e contando cos medios e recursos que o Concello de Ames porá a dispor dos distintos departamentos.3. Para os efectos do presente regulamento, este dereito de carácter xeral comprende os seguintes dereitos específicos: - Dereito á información municipal. - Dereito de acceso a arquivos e rexistros municipais. - Dereito á información sobre procedementos en curso. - Dereito á atención cidadá. - Dereito á publicidade das sesións dos órganos municipais. - Dereito de petición. - Dereito á presentación de queixas, suxestións e reclamacións. - Dereito á audiencia pública. - Dereito á iniciativa popular. - Dereito de intervención nas sesións plenarias municipais. - Dereito á consulta popular. CAPÍTULO II DEREITO Á INFORMACIÓN. Artigo 5. Dereito á información municipal. O Concello de Ames garantiralle á veciñanza o dereito á información sobre a xestión das competencias e servizos municipais, e a utilización dos medios de información xeral establecidos polo concello, de conformidade coas disposicións legais vixentes e a presente normativa, cos únicos límites previstos na normativa aplicable. O Concello informará os veciños e veciñas da súa xestión a través da web municipal, dos medios de comunicación social do Concello e mediante a edición de publicacións, folletos e bandos, colocación de cartelaría e soportes publicitarios, taboleiros de anuncios, paneis informativos, organización de actos, conferencias, proxeccións de vídeos, organización de actos informativos e cantos outros medios se consideren precisos. Os veciños e veciñas poderán solicitar información pero sempre de forma que se poida acreditar a autenticidade da solicitude, a identificación da persoa que a presenta e delimitando de forma clara e precisa os datos e informacións que se queiran consultar. As peticións de información terán que ser contestadas no prazo máximo de un mes salvo que, por circunstancias debidamente acreditadas, non se puidera dar a información solicitada ou fora preciso un prazo superior, o cal deberá ser debidamente contestado no prazo de un mes. Artigo 6. Dereito de acceso a arquivos e rexistros municipais. Todos os veciños e veciñas terán dereito a acceder á documentación dos arquivos e rexistros municipais, conforme á normativa vixente de procedemento administrativo, para informarse de actividades e asuntos relativos ás competencias municipais, previa solicitude razoada a través do rexistro municipal. O acceso á información terá lugar no prazo máximo de un mes e terá lugar en sede municipal e espazo adecuado. A data concreta comunicarase con con tres días de antelación. Todo o exposto sen prexuízo de que por circunstancias debidamente acreditadas non puidera atenderse a solicitude de acceso ou fora preciso un prazo superior, o cal deberá ser debidamente contestado no prazo de un mes. Artigo 7. Dereito á información sobre procedementos en curso. Os veciños e veciñas teñen dereito a coñecer o estado de tramitación dos procedementos nos que teñan a condición de interesados/as e a obter copias dos documentos contidos neles, así como a recibir información e orientación sobre os requisitos esixidos para as actuacións que se propoñan realizar. O mesmo dereito a obter información e orientación correspóndelle respecto dos procedementos nos que se estableza un período de información pública, tales como actuacións urbanísticas, ordenanzas fiscais ou outras, co fin de poder formular alegacións, se o consideran pertinente. Nestes supostos aplicarase a normativa sobre procedemento administrativo común. Artigo 8. Dereito á atención á cidadanía. Na medida das posibilidades municipais existirá un servizo de atención á cidadanía onde se dará información administrativa; orientación sobre a organización municipal; información sobre os fins, competencias e funcionamento dos órganos e servizos municipais; información sobre os recursos existentes, así como sobre as actividades e acordos municipais. A oficina de atención á cidadanía canalizará as queixas, suxestións e reclamacións e dependerá directamente da Alcaldía ou da concellería na que delegue. Será prioritaria a posta en marcha dos medios tecnolóxicos necesarios para poder acceder á información por vía telemática. Artigo 9. Dereito á publicidade das sesións dos órganos municipais Sen prexuízo do establecido no Regulamento orgánico municipal e co fin de garantir o efectivo dereito á información e participación establécese que: 1. As ordes do día das sesións de Pleno, Comisións Informativas, Xuntas de Goberno Local, Consellos Reitores de Organismos Autónomos ou de Administración de empresas municipais ou organismos autónomos, no caso de existiren, publicaranse no prazo non superior a 24 horas despois da súa convocatoria nos taboleiros de anuncios das oficinas municipais e na páxina web municipal. Os acordos de ditos órganos publicaranse nos mesmos soportes transcorridos, como máximo, dous días hábiles desde a aprobación da acta da sesión correspondente.2. As sesións plenarias serán públicas a través dos distintos medios de comunicación do Concello. As vídeo-actas das sesións plenarias estarán dispoñíbeis na web do Concello. CAPÍTULO III DEREITO DE PETICIÓN Artigo 10. Dereito de petición. Todas as persoas, físicas ou xurídicas, de forma individual ou colectiva, poderán exercer o dereito de petición, nos termos e co alcance previsto na normativa de desenvolvemento do artigo 29 da Constitución, que se concreta na Lei orgánica 4/2001, de 12 de novembro, reguladora do dereito de petición, sobre calquera asunto ou materia de competencia municipal ou poderán pedir aclaracións sobre actuacións municipais. O dereito de petición formularase por escrito, incluídos medios electrónicos sempre que se permita acreditar a súa autenticidade, e incluirá a identidade da persoa ou persoas solicitante/s, con indicación do DNI, pasaporte ou tarxeta de residencia, nacionalidade, e lugar elixido para a práctica de notificacións, o obxecto da petición e o seu destinatario ou destinataria. A petición poderá versar sobre calquera asunto comprendido no ámbito de competencias do Concello. Será indiferente que o asunto afecte exclusivamente ao peticionario/a ou sexa de interese colectivo ou xeral. Como excepción non serán obxecto deste dereito os asuntos ou suxestións para os que exista un procedemento específico distinto do regulado pola Lei orgánica 4/2001 de 12 de novembro, reguladora do dereito de petición. No suposto de peticións colectivas, ademais dos requisitos anteriores, a solicitude terá que estar asinada por todos os/as peticionarios/as, e deberá figurar nela a sinatura, o nome e apelidos de cada un dos peticionarios e peticionarias e o DNI ou documento que o substitúa. A resolución aos escritos de petición, de forma estimatoria ou desestimatoria, deberá ser notificada no prazo máximo de 3 meses desde a súa presentación e axustarase ao previsto na normativa reguladora do dereito de petición. No caso de silencio administrativo, este será negativo. O Concello deberá notificar a recepción da petición dentro dos 10 días hábiles seguintes á data na que se reciba. Ademais poderá declarar inadmisible a petición sempre de forma motivada e no prazo de un mes dende a súa presentación. Artigo 11. Dereito á presentación de queixas, suxestións e reclamacións. Toda a cidadanía ten dereito a presentar queixas, suxestións e reclamacións sobre materias de competencia municipal e sobre o funcionamento dos servizos municipais. Este dereito poderá exercelo calquera persoa física ou xurídica con independencia do lugar de residencia ou da súa nacionalidade. Para facilitar a presentación existirá un modelo de queixa-reclamación-suxestión e, na medida do posible, se habilitaranse caixas de correo así como aplicacións electrónicas, informáticas e telemáticas para a presentación de suxestións e reclamacións. As queixas, suxestións e reclamacións deberá conter como mínimo o nome, apelidos, DNI ou equivalente, e domicilio e correo electrónico. Conterán tamén o obxecto da queixa, suxestión ou reclamación. Quedan excluídas deste procedemento as cuestións pendentes de resolución xudicial ou en tramitación administrativa ata que recaia resolución expresa ou presunta. Artigo 12. Comisión especial de queixas, suxestións e reclamacións. Para a defensa dos dereitos da cidadanía o Pleno do Concello creará a Comisión Especial de Queixas, Suxestións e Reclamacións integrada por representantes de todos os grupos municipais e concelleiros/as non adscritos/as, de forma proporcional á súa presenza no pleno, co mesmo criterio de composición que as comisións informativas permanentes. A iniciativa da Presidencia poderase invitar a asistir as sesións da Comisión a aquel ou aqueles concelleiros que non formen parte da mesma e cuxa presenza se considere oportuna, os cales poderán acudir en calidade de observadores con voz pero sen voto e retribución. En todo caso, serán obxecto desta invitación os membros do Grupo Mixto, de existir, que non ostenten a representación do grupo. Excepcionalmente, asistirá o persoal do concello que a Presidencia da Comisión considere conveniente. A función de Secretaría corresponde á secretaria/o municipal quen levantará acta sucinta dos acordos adoptados. Para a válida constitución da Comisión será necesaria a asistencia do alcalde/esa ou concelleiro/a no que delegue e o secretario/a. O quórum mínimo de asistencia será de tres membros excluído o secretario/a. As súas reunións terán carácter deliberativo e os acordos serán adoptadas por maioría simple. Corresponde a esta comisión especial defender os dereitos da cidadanía nas súas relacións coa Administración municipal, supervisar a actuación da Administración municipal con proposta de accións de mellora e informar das queixas, reclamacións e suxestións que a veciñanza dirixa ao Concello. Todos os órganos de goberno e da Administración municipal están obrigados a colaborar coa Comisión Especial de Queixas, Suxestións e Reclamacións. A comisión deberá dar conta no Pleno ordinario do mes de febreiro dun informe anual coa relación das queixas, suxestións ou reclamacións do exercicio anterior, así como das deficiencias observadas no funcionamento dos servizos municipais, con especificación das queixas, suxestións ou recomendacións non admitidas pola Administración municipal e indicando a causa da inadmisión. CAPÍTULO IV DEREITO DE AUDIENCIA PÚBLICA Artigo 13. Dereito á audiencia pública. A audiencia pública constitúe un espazo de participación para a presentación pública por parte do Concello e posterior debate entre este e a cidadanía, sobre cuestións especialmente significativas da acción municipal. Tamén é un mecanismo para a formulación de propostas por parte da cidadanía. A audiencia pública estará presidida pola Alcaldía ou concelleiro/a no que delegue. Poden solicitar unha audiencia pública os órganos de participación existentes, ou cidadáns/cidadás individuais, sempre que presenten o apoio avalado mediante un mínimo establecido de sinaturas verificables. Eses mínimos serán: -Do 5% do padrón no caso de calquera dos dous núcleos urbanos (O Milladoiro e Bertamiráns). -Do 10% do padrón nos restantes ámbitos do Concello que non sexan as vilas do Milladoiro e Bertamiráns. -Do 3% do padrón do total do ámbito do concello. -Do 10% das asociacións veciñais inscritas no rexistro municipal. A audiencia pública será convocada pola Alcaldía. Os solicitantes da audiencia presentarán escrito razoado no rexistro municipal, xunto cunha memoria sobre o asunto a tratar así como as sinaturas e datos identificativos dos/as solicitantes. Recibida a solicitude, acreditado que cumpre os requisitos, a Alcaldía convocará a audiencia pública no prazo de 1 mes. Entre a convocatoria e a celebración mediará un prazo de 10 días hábiles. A audiencia pública desenvolverase con arranxo ás seguintes regras: 1ª Presentación do tema que se quere tratar a través dun único voceiro/a e cunha duración máxima de 10 minutos.2ª Intervención do/a responsable político/a cunha duración máxima de 5 minutos.3ª Intervención do/a voceiro/a dos solicitantes cunha duración máxima de 5 minutos.4ª Réplica do/a responsable político/a cunha duración máxima de 5 minutos.5ª Conclusión do voceiro/a cunha duración máxima de 3 minutos. Todas as solicitudes de audiencia ás que fai mención este artigo enviaranse a todos os grupos municipais e/ou concelleiros/as non adscritos/as e publicaranse na web do Concello. CAPÍTULO V DEREITO A INICIATIVA POPULAR Artigo 14. Do dereito á iniciativa popular. As persoas que gocen do dereito de sufraxio activo nas eleccións municipais poderán exercer a iniciativa popular presentando propostas de acordo ou de actuacións, ou proxectos de regulamentos en materias de competencia municipal. En ningún caso poderán ser obxecto desta iniciativa normas reguladoras de tributos ou prezos públicos. As ditas iniciativas deberán estar subscritas, como mínimo, polo 10% da censo electoral do concello. As sinaturas presentaranse en folios numerados e cunha referencia clara ao obxecto da iniciativa, con táboas nas que figuren o nome e apelidos das persoas asinantes, enderezo e DNI. As iniciativas que cumpran os requisitos someteranse a debate e votación no Pleno, sen prexuízo de que as resolva o órgano competente por razón da materia. En todo caso, requirirase o informe de legalidade da Secretaría así como da Intervención municipal cando a materia requira os ditos informes.1. A iniciativa popular permite promover accións ou actividades municipais, tales como: a) Propoñer a aprobación de proxectos ou regulamentos nos ámbitos competenciais propios do Concello de Ames. b) Propoñer asuntos para a súa inclusión na orde do día do Pleno municipal que sexan competencia plenaria. c) Solicitar ao Concello que faga determinada actividade de interese público municipal. No caso de que sexan precisas achegas económicas ou medios extraordinarios, o persoal técnico do Concello ou persoal externo con acreditada competencia, farán un estudo de viabilidade. Este estudo será público e facilitaráselles ás persoas propoñentes e aos membros da Corporación. Todo isto sen prexuízo dos informes internos que sexan preceptivos. Todas as iniciativas ás que fai mención este artigo enviaránselles a todos os grupos municipais e/ou concelleiros/as non adscritos/as e publicaranse na web do Concello. CAPÍTULO VI DEREITO A INTERVENCIÓN NO PLENO MUNICIPAL Artigo 15. Dereito de intervención nas sesións públicas municipais.1.- As sesións de Pleno serán públicas, salvo nos casos previstos no artigo 70.1 LRBRL.2.- Cando algunha das entidades veciñais inscritas no rexistro municipal de entidades veciñais desexe efectuar unha exposición ante o Pleno en relación a algún punto da orde do día, en cuxa tramitación interviñera como interesada ou nunha materia da cal se poida discrecionalmente estimar que teña interese específico, deberá solicitarlle por escrito ao alcalde o seu dereito a intervir. A intervención terá que ser autorizada por parte da Alcaldía; realizarase a través dunha única persoa representante e terá unha duración máxima de 5 minutos, antes do debate e votación do asunto. En todo caso, deberán cumprirse as seguintes premisas: a) O asunto sobre o que se interveña estará incluído na orde do día. b) Deberá solicitarse por escrito, con rexistro de entrada, e cunha antelación mínima de 24 horas antes da celebración do Pleno. c) O número máximo de asociacións que poderán por cada asunto incluído na orde do día intervir é de tres. Se existisen máis solicitudes, intervirán as tres primeiras presentadas, por cada asunto. d) A Alcaldía poderá denegar a intervención de xeito motivado, concretamente se é un asunto sobre o cal o Concello non ten competencia, ou se xa foi presentado noutra sesión nun período de tres meses. e) Toda persoa que interveña no Pleno, deberá cumprir cos criterios debidos de educación e decoro. Estas intervencións non constarán na acta da sesión.3. Unha vez finalizada a sesión plenaria, o público asistente, previa solicitude de palabra, poderá realizar rogos e preguntas dirixidas ao goberno sobre asuntos de interese municipal. Estes rogos e preguntas contestaraos o alcalde ou alcaldesa, ou o concelleiro/a a quen lle corresponda. A duración máxima desta quenda de rogos e preguntas será de 20 minutos e axustarase ás seguintes regras: a) Os rogos e preguntas formularanse por escrito e por rexistro de entrada con 24 horas de antelación á celebración do pleno. b) No escrito de solicitude farase constar o contido sobre o que se desexa rogar ou preguntar. c) Cada persoa que interveña non poderá facer máis de dous rogos ou de dúas preguntas ou un rogo e unha pregunta. A duración máxima da intervención por cada rogo ou pregunta será de 2 minutos. d) Primeiro formularase a totalidade dos rogos e das preguntas e despois contestaranse. e) A contestación de cada rogo ou pregunta non excederá de 2 minutos e non haberá dereito a réplica. f) As solicitudes trataranse por orde de rexistro de entrada. g) Darase conta a todos os grupos municipais das peticións de intervencións e do seu contido. Todas as persoas que interveñan deberán cumprir cos criterios debidos de educación e decoro. Estas intervencións non constarán na acta da sesión. CAPÍTULO VII DEREITO Á CONSULTA POPULAR Artigo 16. Consulta popular A Alcaldía someterá a pleno as solicitudes de consulta popular presentadas por un grupo municipal, previo acordo da maioría absoluta e autorización do Goberno da Nación. Tamén poderá solicitarse a celebración da consulta popular por iniciativa cidadá avalada como mínimo por: -O 5% do censo electoral, no caso de calquera dos dous núcleos urbanos (O Milladoiro e Bertamiráns). -O 10% do censo electoral nos restantes ámbitos do Concello que non sexan as vilas do Milladoiro e Bertamiráns. -O 3% do censo electoral do total do ámbito do concello. -O 10% das asociacións veciñais inscritas no rexistro municipal. A consulta popular poderá versar exclusivamentesobre aqueles asuntos de competencia propia municipal e de carácter local que sexan de especial relevancia para os intereses veciñais, con excepción dos relativos á Facenda Municipal. Unha vez concedida a autorización por parte do Goberno da Nación e aprobada polo Concello promoverase a súa difusión nos medios de comunicación públicos. Facilitarase o acceso gratuíto a espazos publicitarios nos medios de comunicación de ámbito local, tanto aos grupos municipais como a quen promova da consulta. En ningún caso as consultas populares terán carácter vinculante. A pregunta que se formule na consulta popular deberá recoller fielmente o contido da iniciativa co fin de acadar o obxectivo previsto. Dentro dunha mesma consulta pódese incluír mais dunha pregunta. Non se poderán realizar máis de dúas consultas ao ano e non se poderá repetir unha mesma consulta dentro do mesmo mandato. Cada consulta só se poderá referir a un tema concreto, aínda que comprenda unha ou varias preguntas. Artigo 17. Mecanismos para o coñecemento das demandas cidadás e da calidade dos servizos municipais. O Concello de Ames poderá realizar sondaxes de opinión á poboación a fin de coñecer a súa valoración sobre o funcionamento de calquera servizo municipal e das súas necesidades. O Concello de Ames poderá realizar enquisas de calidade ás persoas usuarias dos servizos municipais para acadar a información necesaria que reverta nas oportunas accións de mellora. O Concello dará a coñecer os resultados das sondaxes e estudos de opinión e das enquisas a través dos medios de comunicación municipal e da web. O Concello informará aos grupos municipais das consultas que se van realizar e facilitará a ficha base do documento da sondaxe. TITULO III ÓRGANOS DE PARTICIPACIÓN CIDADÁ Artigo 18. Órganos de participación Articúlase a participación cidadá no Concello de Ames a través dos seguintes órganos: a) Asemblea de Participación Cidadá ou da veciñanza. b) Asembleas territoriais. c) Consellos sectoriais. En todo o non previsto neste Regulamento, aplicarase a normativa vixente de réxime local. CAPÍTULO I ASEMBLEA DE PARTICIPACIÓN CIDADÁ OU DA VECIÑANZA Artigo 19. A Asemblea de Participación Cidadá ou da Veciñanza.1. A Asemblea de Participación Cidadá ou da Veciñanza é o órgano máximo de participación cidadá na xestión municipal onde se analizan e coordinan actuacións que afectan ao conxunto do municipio. As súas funcións principais son as de estudo, debate e asesoramento na ordenación das grandes liñas da política municipal que incidan na planificación estratéxica, económica, social, cultural e sostible do Concello. Manterá unha comunicación fluída coas asembleas territoriais e consellos sectoriais coa finalidade de desenvolver os obxectivos de participación. A súa creación corresponde ao Pleno do Concello de Ames a iniciativa da Alcaldía ou dos grupos municipais. Promoverase a paridade e a igualdade na súa composición, aínda que nisto non será excluínte. Artigo 20. Composición e funcionamento da Asemblea de Participación Cidadá ou da Veciñanza. A Asemblea de Participación Cidadá ou da Veciñanza terá a seguinte composición: - O/a presidente/a será o/a alcalde/alcaldesa ou concelleiro/a no que delegue. - Un/unha concelleiro/a en representación de cada grupo municipal ou concelleiro/a non adscrito/a designado/a por eles. O Pleno do concello elixirá un destes concelleiros ou concelleiras para ocupar a vicepresidencia. A iniciativa da Presidencia poderase invitar a asistir as sesións da Comisión a aquel ou aqueles concelleiros que non formen parte da mesma e cuxa presenza se considere oportuna, os cales poderán acudir en calidade de observadores con voz pero sen voto. En todo caso, serán obxecto desta invitación os membros do Grupo Mixto, de existir, que non ostenten a representación do grupo. - Unha persoa representante de cada asemblea territorial. - Unha persoa representante de cada consello sectorial. Un dos seus membros actuará como secretario/a. Os acordos adoptaranse por maioría absoluta. De cada reunión levantarase e publicarase unha acta sucinta cos acordos adoptados. Para a válida constitución requírese a presenza da maioría absoluta dos seus membros en primeira convocatoria e dun terzo en segunda convocatoria. Reuniranse con carácter ordinario unha vez ao ano. Con carácter extraordinario cantas veces sexa preciso, a xuízo da presidencia ou da terceira parte dos seus membros. A petición da presidencia, poderase solicitar a presenza de persoal técnico do concello con voz e sen voto para efectos de asesoramento. A asemblea, unha vez constituída, elaborará e aprobará un regulamento interno de funcionamento que deberá ser aprobado polo Pleno do Concello. A asemblea será renovada cada catro anos coincidindo co cambio na Corporación. Anualmente aprobarase unha memoria de actividades realizadas durante o período. Esta memoria remitirase ao Concello e a todos os grupos municipais, e tamén se dará a coñecer a través dos medios de comunicación municipais e da web. Artigo 21. Funcións da Asemblea de Participación Cidadá As funcións da Asemblea de Participación Cidadá ou da Veciñanza serán as establecidas no seu regulamento e, particularmente, as seguintes: a) Proporcionar información ao concello sobre os problemas xerais. b) Trasladar ao concello os acordos adoptados que teñan relación ca actividade municipal. c) Ser consultada polo Concello en asuntos de interese xeral. A asemblea deberá amosar o seu parecer nas consultas que se lle realicen. d) Debater asuntos que presenten as asembleas territoriais e os consellos Sectoriais. CAPÍTULO II ASEMBLEAS TERRITORIAIS Artigo 22. Asembleas territoriais. As asembleas territoriais son órganos de participación que teñen a función de canalizar a participación da cidadanía nos asuntos municipais, pero limitada a un ámbito territorial específico: a parroquia no ámbito rural e a vila no ámbito urbano. Desenvolverán exclusivamente funcións de informe, consulta e, se é o caso, proposta, en relación coas iniciativas municipais ou veciñais relativas ao seu ámbito territorial. A súa creación correspóndelle ao Pleno da Corporación, a iniciativa da Alcaldía ou dos grupos municipais. Promoverase a paridade e igualdade na súa composición. Poderase crear unha asemblea territorial por cada unha das parroquias e vilas do Concello de Ames. É dicir, pode haber un total de 13. Unha vez constituída, cada asemblea territorial elaborará un regulamento interno de funcionamento e este deberá aprobarse no Pleno do Concello. Artigo 23. Composición e funcionamento Cada asemblea territorial estará composta polas persoas censadas do ámbito territorial que voluntariamente así o desexen. Entre elas elixirán unha presidencia e unha secretaría. As reunións das asembleas convocaraas a presidencia a iniciativa propia ou a solicitude do 5% da veciñanza, no caso das vilas de Bertamiráns e do Milladoiro, e do 10% nos restantes ámbitos. Reuniranse con carácter ordinario unha vez ao ano como mínimo e levantarase acta sucinta de todas as reunións cos acordos adoptados. Para a válida constitución requírese a presenza do 1% do censo no caso das vilas e do 5% no caso dos restantes ámbitos, cun mínimo de 10 asistentes. En todo caso, deberán asistir a presidencia e a secretaría. Anualmente, a asemblea territorial aprobará un informe de actuacións realizadas durante o período e este informe será remitido á Asemblea de Participación Cidadá para o seu coñecemento. Artigo 24. Funcións da asemblea territorial: Son funcións de cada asemblea territorial as establecidas no seu regulamento e, particularmente, as seguintes: a) Fomentar a participación directa da cidadanía, por medio de entidades circunscritas ao seu territorio, na actividade municipal. Para estes efectos estableceranse os mecanismos necesarios de información, impulso e seguimento das súas actividades. b) Recoller propostas cidadás para o mellor funcionamento do servizos municipais. c) Presentar anualmente ao Concello un estado de necesidades e problemas específicos do territorio, con indicación de prioridades. d) Colaborar co Concello na solución dos problemas do territorio e axudar na aplicación de políticas que preveñan situacións de risco, conflitos veciñais e inseguridade ou marxinación. CAPÍTULO III CONSELLOS SECTORIAIS Artigo 25. Os consellos sectoriais Os consellos sectoriais son órganos de carácter informativo, consultivo e de formulación de propostas que permiten a participación de cada un dos sectores ou áreas de actividade municipal. Son, polo tanto, órganos de participación de carácter temático. A constitución terá lugar por acordo do Pleno da Corporación e a iniciativa poderá corresponderlle á alcaldía ou aos grupos municipais. Artigo 26. Composición e funcionamento. A composición de cada Consello Sectorial determinarase polo seu propio regulamento de funcionamento, non obstante, respetaránse as seguintes normas: 1ª O/a presidente/a será o/a alcalde/alcaldesa ou concelleiro/a no que delegue.2ª Terá un/unha representante por cada unha das entidades inscritas no rexistro municipal de asociacións veciñais relacionadas co sector, materia ou interese sectorial de que se trate.3º Unha persoa representante por cada grupo municipal ou concelleiro non adscrito.4ª Un /unha técnico/a da área que actuará como secretario/a. A iniciativa da Presidencia do poderase invitar a asistir as sesións do Consello a aquel ou aqueles concelleiros que non formen parte do mesmo e cuxa presenza se considere oportuna, os cales poderán acudir en calidade de observadores con voz pero sen voto. En todo caso, serán obxecto desta invitación os membros do Grupo Mixto, de existir, que non ostenten a representación do grupo. Así mesmo, a Presidencia do Consello, por iniciativa propia ou a petición dalgunha das entidades integrantes do mesmo, poderá convidar a participar da sesión correspondente con voz pero sen voto, a calquera persoa que se considere adecuada coa finalidade de achegar e enriquecer o debate. Os consellos sectoriais reuniranse cando menos semestralmente con carácter ordinario e, con carácter extraordinario, tantas veces como sexan convocados pola presidencia ou por un terzo dos seus membros. Promoverase a paridade e igualdade na súa composición. De todas as reunións levantarase acta sucinta cos acordos acadados. Anualmente o consello aprobará un informe de actuacións realizadas durante o período e remitirallo á Asemblea de Participación Cidadá para o seu coñecemento. Unha vez constituído, cada consello sectorial elaborará un regulamento interno de funcionamento. Este regulamento deberá ser aprobado polo Pleno do Concello. Artigo 27. Funcións do consello sectorial. Serán as seguintes: a) Fomentar a protección e a promoción da calidade de vida dos sectores implicados. b) Fomentar a participación directa das persoas, entidades e sectores afectados ou interesados. c) Informar ao concello dos problemas específicos do sector. d) Propoñer solucións alternativas aos problemas do sector, coa obriga, por parte do concello, de estudalas e, se é o caso, consideralas. e) Seguimento dos acordos adoptados por parte do Concello sobre as propostas do consello sectorial. Darase traslado dos acordos adoptados e dos informes que os avalen. f) Consulta previa polo concello de todos os asuntos de transcendencia que afecten ao sector. Artigo 28. Consello Sectorial de Nenos e Nenas.1. O Consello Sectorial de Nenos e Nenas é un consello sectorial de características singulares dada a composición principal dos seus membros.2. A súa función primordial é incorporar as vivencias da poboación infantil e favorecer a intervención de nenos e nenas nos debates, propostas, suxestións, queixas respecto de calquera actuación municipal, así como ser informados e opinar sobre todas as actuacións doutras administracións públicas que actúen no municipio.2. O regulamento do Consello de Nenos e Nenas será aprobado polo Pleno do Concello e nel concretarase a súa organización, composición e funcionamento. TITULO IV O TECIDO ASOCIATIVO. CAPÍTULO I DISPOSICIÓNS XERAIS. Artigo 29. Rexistro municipal de asociacións veciñais As asociacións veciñais para poder exercer os dereitos contidos nesta norma deberán inscribirse previamente no rexistro municipal de asociacións veciñais e ter actualizados anualmente os seus datos no citado rexistro. Artigo 30. Obxectivos do Rexistro municipal de asociacións veciñais. Os obxectivos fundamentais do rexistro son os seguintes: a) Recoñecer e garantir ás asociacións inscritas os dereitos recoñecidos na lexislación vixente e neste regulamento. b) Permitirlle ao Concello e á cidadanía coñecer en todo momento os datos máis importantes, de maneira actualizada, do tecido asociativo do concello, o seu cometido, actividade, cobertura e representatividade. Artigo 31. Tipo de asociacións que poden inscribirse Poden inscribirse todas as asociacións sen ánimo de lucro, legalmente constituídas e que teñan como obxecto a defensa, o fomento ou a mellora dos intereses xerais ou sectoriais da veciñanza do municipio, que o seu ámbito de actuación comprenda, en todo caso, o Concello de Ames ou unha parte del e que teñan a súa sede social no Concello. Estas asociacións terán a consideración de entidades de participación cidadá. Artigo 32. Documentación que de presentarse no Rexistro Municipal de Asociacións Veciñais. A inscrición realizarase por solicitude da entidade interesada e esta deberá achegar a seguinte documentación: a) Solicitude subscrita polo/a representante legal dirixida á Alcaldía. b) Copia compulsada da acta fundacional asinada por todas as persoas fundadoras en todas as súas páxinas. c) Copia compulsada dos estatutos vixentes. d) Numero da inscrición no rexistro xeral de asociacións da Xunta de Galicia ou noutros rexistros públicos. e) Acta ou certificación da última asemblea xeral ou órgano equivalente na que fose elixida xunta directiva vixente. f) Certificación indicando o domicilio social, teléfonos de contacto, e enderezo electrónico. g) Certificación de conta bancaria h) Orzamento do ano en curso i) Programa de actividades do ano en curso j) Certificación do número de socios/as k) Fotocopia compulsada do número de identificación fiscal. l) Autorización para a incorporación dos datos da entidade en directorio, sen prexuízo do debido cumprimento do previsto na normativa vixente en materia de protección de datos de carácter persoal. Fomentarase a implantación telemática para todas estas cuestións. Artigo 33. Notificación da inscrición no Rexistro Municipal de Asociacións Veciñais. No prazo de quince días desde a solicitude de inscrición, agás que este prazo se tivese que interromper pola necesidade de emendar deficiencias na documentación, a Alcaldía ditara decreto de inscrición da entidade no Rexistro Municipal de Asociacións Veciñais e notificará a resolución co número asignado. A falta de resolución expresa terá efectos positivos. A partir do decreto de inscrición considerarse de alta a entidades para todos os efectos. Artigo 34. Obrigas das entidades inscritas no Rexistro Municipal de Asociacións Veciñais.1. As entidades inscritas están obrigadas a notificar todas as modificacións que se produzan nos datos inscritos, dentro do mes seguinte á modificación.2. No primeiro trimestre de cada ano comunicaranlle ao rexistro os seguintes datos: - O orzamento para o exercicio en curso. - O programa anual de actividades. - Número de socios/as a 31 de decembro - Identificación dos cargos directivos co enderezo e teléfono de contacto. O incumprimento destas obrigas dará lugar a que o Concello poida dar de baixa á entidade do rexistro municipal, coa conseguinte perda de dereitos, previo requirimento fidedigno por parte do Concello. Nese requirimento outorgarase un prazo de 20 días para que notifiquen as referidas modificacións. En caso de non ter actualizados durante dous anos consecutivos os datos do número 2 deste artigo, a entidade causará baixa de oficio. A baixa será efectiva a partir do 1 de abril do segundo ano consecutivo no que non se obtén a información actualizada. Artigo 35. Funcionamento interno do Rexistro Municipal de Asociacións Veciñais. O Rexistro Municipal de Asociacións Veciñais dependerá da concellaría competente en materia de participación veciñal ou cidadá e os seus datos serán públicos coas restricións que implique a normativa vixente en cada momento. CAPÍTULO II MEDIOS PÚBLICOS E ACCESO A AXUDAS ECONÓMICAS. Artigo 36. Axudas económicas e utilización de instalacións municipais.1. O Concello de Ames, co fin de apoiar o crecemento e fornecer o tecido asociativo, incluirá no seu orzamento anual unha dotación económica para subvencionar a realización de proxectos e actividades de interese para o municipio por parte das asociacións veciñais, en réxime de concorrencia competitiva.2. As asociacións veciñais que se atopen inscritas no rexistro municipal de asociacións veciñais teñen dereito ó uso de edificios, locais e instalacións municipais nas condicións, e coas obrigas e responsabilidades contidas nas ordenanzas de aplicación. Disposicións adicionais. Primeira.- As dúbidas que suscite a interpretación e aplicación do presente regulamento resolveraas a Alcaldía. Segunda.- En todo o non previsto no presente regulamento rexerá o disposto nas seguintes normas: Lei 7/1985, de 2 de abril, reguladora das bases do réxime local, Lei 5/1997, de 22 de xullo, de Administración local de Galicia, Texto refundido das disposicións legais vixentes en materia de réxime local aprobado polo Real decreto lexislativo 781/1986 de 18 de abril; Regulamento de organización, funcionamento e réxime xurídico das entidades locais aprobado polo Real decreto 2568/1986 de 28 de novembro; Lei orgánica 4/2001, de 12 de novembro, reguladora do dereito de petición, Lei orgánica 1/2002 reguladora do dereito de asociación, e demais normativa que resulte de aplicación. Disposición final O presente regulamento, unha vez aprobado definitivamente publicarase integramente no BOP e non entrará en vigor ata que transcorra o prazo previsto no artigo 65.2 da LRBRL. Ames, 17 de xuño de 2020 O alcalde José Manuel Miñones Conde